Na temelju odredbe članka 56. stavka 3. Zakona o proračunu („Narodne novine“ broj 144/21), članka 10. Pravilnika o mjerilima i načinu korištenja vlastitih prihoda i nenamjenskih donacija proračunskih korisnika Grada Rijeke (KLASA: 024-02/23-01/71-37, URBROJ: 2170-1-02-00-23-1 od 26. lipnja 2023. godine) i članka 41. Statuta Dječjeg vrtića More, Upravno vijeće Dječjeg vrtića More, na prijedlog ravnateljice, Jasne Crnčić, na sjednici održanoj dana 25. listopada 2024. godine, donijelo je

**PRAVILNIK O MJERILIMA I NAČINU OSTVARIVANJA I KORIŠTENJA**

**VLASTITIH PRIHODA I NENAMJENSKIH DONACIJA**

Članak 1.

Ovim Pravilnikom uređuju se mjerila i način korištenja vlastitih prihoda i nenamjenskih donacija Dječjeg vrtića More (u daljnjem tekstu: Ustanova).

Cilj donošenja ovog Pravilnika je osiguranje učinkovitog sustava nadzora ostvarivanja i korištenja vlastitih prihoda Ustanove.

Članak 2.

Vlastiti prihodi Ustanove jesu prihodi koje Ustanova ostvaruje od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.

Nenamjenske donacije Ustanove jesu prihodi ostvareni u novcu i stvarima, bez naknade ili protučinidbe od fizičkih osoba, neprofitnih organizacija, trgovačkih društava i ostalih subjekata izvan općeg proračuna, pri čemu za korištenje nenamjenskih donacija nije unaprijed utvrđena namjena.

Vlastitim prihodima iz stavka 1. ovoga članka ne smatraju se prihodi koje Ustanova ostvari:

- od nadležnog proračuna za financiranje redovne djelatnosti,

- od pomoći od nenadležnih proračuna i drugih institucija u sustavu javnog sektora,

- od pomoći iz EU sredstava,

- od namjenskih donacija,

- od prihoda za posebne namjene,

- od prodaje ili zamjene nefinancijske imovine,

- od naknada s naslova osiguranja.

Vlastiti prihodi i nenamjenske donacije planiraju se u financijskom planu Ustanove i uplaćuju u Proračun Grada Rijeke.

Odlukom o izvršavanju Proračuna Grada Rijeke za tekuću proračunsku godinu može se propisati izuzeće od obveze uplate vlastitih prihoda i nenamjenskih donacija Ustanove u Proračun Grada Rijeke.

Rashodi koji se financiraju iz vlastitih prihoda i nenamjenskih donacija mogu se izvršavati isključivo do visine uplaćenih vlastitih prihoda i nenamjenskih donacija.

Naplaćeni i preneseni, a neplanirani vlastiti prihodi i primici proračunskih korisnika, mogu se izvršavati prema naknadno utvrđenim aktivnostima i/ili projektima i/ili stavkama, uz odobrenje Ravnatelja Ustanove te uz suglasnost Upravnog odjela Grada Rijeke nadležnog za odgoj i obrazovanje te Upravnog odjela Grada Rijeke nadležnog za financije.

Vlastiti prihodi koji nisu iskorišteni u prethodnoj godini, prenose se u tekuću proračunsku godinu.

Članak 3.

Ustanova ostvaruje vlastite prihode:

- od davanja u zakup i na privremeno korištenje poslovnog i sportskog prostora te opreme,

- od roditelja-korisnika usluga slijedom upisanog verificiranog posebnog programa ranog učenja stranog jezika, glazbenog, likovnog, dramsko-scenskog, informatičkog i sportskog programa, programa ritmike i plesa, ekološkog programa te programa održivog razvoja ili drugih programa sukladno Državnom pedagoškom standardu predškolskog odgoja i naobrazbe,

- od prodaje toplih obroka,

- od prodaje sakupljenog i recikliranog otpadnog materijala,

- od pružanja usluga odgoja i obrazovanja (radionice, tečajevi, programi, vježbaonice i sl.),

- obavljanjem ostalih poslova na tržištu i u tržišnim uvjetima.

Članak 4.

Vlastiti prihodi Ustanove koriste za podmirenje materijalnih i financijskih rashoda svoje redovne i programske djelatnosti.

Iznimno od stavka 1. ovoga članka prihodi koje Ustanova ostvari od davanja na privremeno korištenje poslovnog i sportskog prostora koriste se sukladno odredbama odluke kojom se utvrđuje način i uvjeti pod kojima ustanove odgoja i školstva čiji je osnivač Grad Rijeka mogu davati na privremeno korištenje poslovni i sportski prostor.

Članak 5.

Nenamjenske donacije koje ostvari Ustanova mogu se koristiti za podmirivanje materijalnih rashoda poslovanja i za nabavu nefinancijske imovine.

Davatelj donacije je dužan o namjeri davanja nenamjenske donacije prethodno pisanim putem obavijestiti Ustanovu, s navođenjem vrste i vrijednosti donacije.

Ravnatelj Ustanove, odnosno Upravno vijeće Ustanove na prijedlog Ravnatelja, donosi odluku o prihvaćanju ili neprihvaćanju nenamjenske donacije odnosno načinu korištenja prihvaćene nenamjenske donacije te o tome pisanim putem obavještava donatora.

U slučaju donošenja odluke o prihvaćanju i načinu korištenja prihvaćanja nenamjenske donacije, Ustanova i donator sklapaju ugovor o donaciji.

Dobivene donacije ne mogu se koristiti za sponzorstva i davanje donacija.

Članak 6.

Stupanjem na snagu ovoga Pravilnika prestaje važiti Pravilnik o načinu ostvarivanja i korištenja vlastitih prihoda Dječjeg vrtića More, KLASA: 021-20/19-08/8, URBROJ: 2170/01-54-20-19-1 od 28. listopada 2019. godine.

Članak 7.

Ovaj Pravilnik stupa na snagu dan nakon dana objave na oglasnoj ploči Ustanove.

KLASA: 007-02/24-08/05

URBROJ: 2170-1-25-02-24-1

PREDSJEDNICA UPRAVNOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Astrid Masari

Utvrđuje se da je ovaj Pravilnik objavljen na oglasnoj ploči Ustanove dana 25. listopada 2024. godine, a stupio na snagu dana 26. listopada 2024. godine.

RAVNATELJICA

\_\_\_\_\_\_\_\_\_\_\_\_\_\_\_\_\_\_\_\_\_\_\_

Jasna Crnčić